L 64/40
SL
Uradni list Evropske unije
2.3.2022
Prednostni privez (211) Člen 19-ter, odstavek 21, zakona iz leta 2009 jasno določa, da je prednostni privez potreben za zagotavljanje ozemeljske kontinuitete z otoki in v okviru obveznosti javne službe, ki jih izpolnjujejo družbe nekdanje skupine Tirrenia, vključno z družbo Moby/Toremar.
Če družbe, ki so pooblaščene za obveznosti javne službe, ne bi imele prednostnega priveza, bi (včasih) dejansko morale čakati, da pridejo na vrsto za pristanek, kar bi povzročilo zamude, to pa bi izničilo namen zagotavljanja zanesljive in praktične povezave za državljane.
Redni vozni redi so dejansko potrebni za izpolnjevanje potreb prebivalcev otokov po mobilnosti in prispevanje h gospodarskemu razvoju zadevnih otokov.
Ker so v novem javnem naročilu storitev navedene posebne obveznosti glede voznih redov za odhode na poteh, na katerih se opravlja javna storitev, prednostni privez pomaga zagotoviti, da pristanišča dodelijo priveze in časovni razpored privezov tako, da lahko izvajalec javne storitve izpolnjuje svoje obveznosti javne službe.
Ta prednostni privez je bil ob pridobitvi družbe Toremar prenesen na družbo Moby/Toremar.
Glede na navedeno Komisija meni, da se je ta ukrep dodelil družbi Moby/Toremar, da bi lahko izpolnjevala obveznosti javne službe, ki pomenijo resnično storitev splošnega gospodarskega pomena (glej uvodno izjavo 209).
Poleg tega je Italija potrdila, da se prednostni privez uporablja samo za storitve, ki se opravljajo v okviru sistema javnih storitev.
Zato je prednostni privez tudi skladen s prvim merilom iz sodbe v zadevi Altmark.
6.1.2.2 Drugo merilo iz sodbe v zadevi Altmark (212) Komisija želi spomniti, da je v sklepu iz leta 2012 (glej točko 205 Sklepa) zavzela predhodno stališče, da je drugo merilo iz sodbe v zadevi Altmark izpolnjeno.
(213) Ob upoštevanju tega Komisija ugotavlja, da so bila merila, na podlagi katerih je bil opravljen izračun nadomestila, v skladu z drugim merilom iz sodbe Altmark določena vnaprej in upoštevajo zahteve po preglednosti.
(214) Natančneje, merila, na podlagi katerih je bilo izračunano nadomestilo, so podrobno pojasnjena v direktivi odbora CIPE in so bila uporabljena v novem javnem naročilu storitev (in njegovih prilogah).
Metoda izračuna nadomestila, vključno na primer z upoštevanjem stroškovnih elementov, je podrobno opisana v direktivi odbora CIPE.
Ker prednostni privez ne pomeni finančnega nadomestila za družbo Moby/Toremar, Komisija meni, da je ta ukrep skladen z drugim merilom iz sodbe v zadevi Altmark.
(215) Komisija zato ugotavlja, da je izpolnjeno drugo merilo iz sodbe v zadevi Altmark.
6.1.2.3 Tretje merilo iz sodbe v zadevi Altmark (216) V skladu s tretjim pogojem iz sodbe v zadevi Altmark nadomestilo, prejeto za opravljanje storitve splošnega gospodarskega pomena, ne sme presegati tistega, kar je nujno za kritje vseh ali dela stroškov, ki so nastali zaradi izpolnjevanja obveznosti javne službe, pri čemer je treba upoštevati realizirane prejemke in razumen dobiček za izpolnjevanje teh obveznosti.
(217) Vendar v sodbi v zadevi Altmark razumen dobiček ni natančno opredeljen.
V skladu s sporočilom o storitvah splošnega gospodarskega pomena razumen dobiček pomeni stopnjo donosa kapitala, ki bi jo v celotnem obdobju pooblastitve potrebovalo povprečno podjetje, ki razmišlja o tem, ali naj opravlja storitev splošnega gospodarskega pomena, pri čemer bi upoštevalo stopnjo tveganja.
Stopnja tveganja je odvisna od zadevnega sektorja, vrste storitve in značilnosti mehanizma nadomestila.
(218) Komisija je v sklepu iz leta 2012 izrazila pomisleke glede sorazmernosti nadomestila, plačanega družbam nekdanje skupine Tirrenia, vključno z družbo Moby/Toremar, od leta 2012.
Komisija je zlasti zavzela predhodno stališče, da 6,5-odstotna fiksna premija za tveganje ni izražala ustrezne stopnje tveganja ob upoštevanju dejstva, da družba Moby/Toremar na prvi pogled ne prevzema tveganj, običajno povezanih z opravljanjem takih storitev.
Natančneje, stroškovni elementi za namene izračuna nadomestila vključujejo vse stroške, povezane z zagotavljanjem storitve, upoštevane pa so tudi na primer spremembe v stroških goriva.
Komisija je zato v tej fazi menila, da je družba Moby/Toremar morda prejela prekomerno nadomestilo.
(219) Komisija ugotavlja, da se zdi, da nekateri vidiki metode izračuna nadomestila, kot je določeno v novem javnem naročilu storitev, dejansko zmanjšujejo komercialno tveganje družbe Moby/Toremar.
Zlasti se najvišje prevoznine, ki jih lahko zaračunava družba Moby/Toremar, vsako leto prilagodijo tako, da upoštevajo inflacijo in izražajo spremembe indeksa cen življenjskih potrebščin.
Novo javno naročilo storitev vsebuje tudi nekatere določbe (glej